Document ID: 32003L0037

Direktiva Evropskega parlamenta in Sveta 2003/37/ES
z dne 26. maja 2003
o homologaciji kmetijskih in gozdarskih traktorjev, njihovih priklopnikov in zamenljivih vlečenih strojev ter njihovih sistemov, sestavnih delov in samostojnih tehničnih enot in o razveljavitvi Direktive 74/150/EGS
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije [1],
ob upoštevanju mnenja Evropskega ekonomsko-socialnega odbora [2],
ob upoštevanju postopka, določenega v členu 251 Pogodbe [3]
ob upoštevanju naslednjega:
(1) V zvezi z usklajevanjem postopkov homologacije je potrebno prilagoditi zahteve Direktive Sveta 74/150/EGS z dne 4. marca 1974 o približevanju zakonodaje držav članic o homologaciji kmetijskih in gozdarskih traktorjev na kolesih [4] z zahtevami Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [5] ter z zahtevami Direktive Sveta 92/61/EGS z dne 30. junija 1992 o homologaciji dvo- ali trikolesnih motornih vozil [6].
(2) Direktiva 74/150/EGS omejuje področje uporabe postopka evropske homologacije na kolesne kmetijske in gozdarske traktorje. Zato je pomembno razširiti to področje uporabe na ostale kategorije kmetijskih ali gozdarskih vozil. Ta direktiva je tako prvi korak k urejanju vseh drugih motoriziranih kmetijskih vozil.
(3) Upoštevati je treba tudi dejstvo, da je treba uvesti postopek izvzetja za nekatera vozila, izdelana v omejenem številu, vozila zaključka serije ali vozila, ki izkoriščajo tehnični napredek, še nezajet v neki posamični direktivi.
(4) Ker ta direktiva temelji na načelu popolne usklajenosti, mora biti obdobje, preden evropska homologacija postane obvezna, dovolj dolgo, da bi se proizvajalci takih vozil lahko prilagodili novim usklajenim postopkom.
(5) Na podlagi Sklepa Sveta 97/836/ES z dne 27. novembra 1997 o pristopu Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za kolesna vozila, opremo in dele, ki jih je mogoče vgraditi v kolesna vozila in/ali uporabiti na njih in o pogojih za vzajemno priznavanje homologacij, podeljenih na podlagi teh predpisov ("Revidiran sporazum iz leta 1958") [7], je treba upoštevati različne mednarodne predpise, h katerim je Skupnost pristopila. Uskladiti je treba tudi nekatere postopke preskušanja s postopki, opredeljenimi s kodeksi Organizacije za ekonomsko sodelovanje in razvoj (OECD).
(6) Ukrepe, potrebne za izvajanje te direktive, je treba sprejeti skladno s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [8].
(7) Ta direktiva je v skladu s temeljnimi človekovimi pravicami in načeli, priznanimi zlasti v Listini Evropske unije o temeljnih človekovih pravicah kot splošna načela prava Skupnosti.
(8) Direktiva 74/150/EGS je bila večkrat znatno spremenjena in jo je zato zaradi jasnosti in preglednosti treba prenoviti -
SPREJELA NASLEDNJO DIREKTIVO:
Člen 1
Področje uporabe
1. Ta direktiva velja za homologacijo vozil, izdelanih v eni ali več stopnjah. Velja za vozila, določena v členu 2(d), z največjo konstrukcijsko določeno hitrostjo vsaj 6 km/h.
Ta direktiva velja tudi za ES-homologacijo sistemov, sestavnih delov in samostojnih tehničnih enot, namenjenih za uporabo na teh vozilih.
2. Ta direktiva ne velja za:
(a) posamično odobritev vozil;
Vendar se ta postopek lahko uporabi za nekatere kategorije vozil, ki jih ureja ta direktiva in za katera je obvezna ES-homologacija;
(b) stroje, konstruirane za uporabo v gozdarstvu, kot so posebni gozdarski traktorji za vleko hlodovine, kakor so določeni v standardu ISO 6814-2000;
(c) gozdarsko strojno opremo, pritrjeno na šasijo za zemeljska dela, kakor je določeno v standardu ISO 6165-2001;
(d) zamenljivo strojno opremo, popolnoma dvignjeno od tal, ko se vozilo, na katero je pritrjena, uporablja na cesti.
Člen 2
Opredelitev pojmov
V tej direktivi:
(a) "ES-homologacija" pomeni postopek, po katerem država članica potrdi, da tip vozila, sistema, sestavnega dela ali samostojne tehnične enote izpolnjuje ustrezne tehnične zahteve te direktive; ES-homologacija sistemov, sestavnih delov in samostojnih tehničnih enot se lahko šteje za "ES-homologacijo sestavnega dela";
(b) "večstopenjska ES-homologacija" pomeni postopek, po katerem ena ali več držav članic potrdi, da, odvisno od stanja dodelave, tip nedodelanega ali dodelanega vozila izpolnjuje ustrezne tehnične zahteve te direktive;
(c) "posamična odobritev vozil" pomeni postopek, po katerem država članica potrdi, da posamično homologirano vozilo izpolnjuje nacionalne zahteve;
(d) "vozilo" pomeni vsak traktor, priklopnik ali zamenljivo vlečeno opremo, dokončano, nedodelano ali dodelano, ki se uporablja v kmetijstvu ali gozdarstvu;
(e) "kategorija vozila" pomeni vsak niz vozil, ki imajo istovetne konstrukcijske značilnosti;
(f) "tip vozila" pomeni vozila določene kategorije, ki se ne razlikujejo v bistvenih pogledih, navedenih v Prilogi II, poglavje A; dovoljene so različne variante in izvedenke tipa vozila, kakor so navedene v Prilogi II, poglavje A;
(g) "osnovno vozilo" pomeni vsako nedodelano vozilo, katerega identifikacijska številka se ohrani med zaporednimi stopnjami večstopenjskega postopka ES-homologacije;
(h) "nedodelano vozilo" pomeni vozilo, ki potrebuje dodelavo v vsaj eni nadaljnji stopnji, da bi zadovoljilo vse ustrezne zahteve te direktive;
(i) "dodelano vozilo" pomeni vozilo ob koncu postopka večstopenjske ES-homologacije, ki izpolnjuje vse ustrezne zahteve te direktive;
(j) "traktor" pomeni vsak kolesni ali gosenični kmetijski ali gozdarski traktor z lastnim pogonom, z vsaj dvema osema in z največjo konstrukcijsko določeno hitrostjo vsaj 6 km/h, katerega glavna funkcija je vlečna moč in ki je posebej konstruiran za vleko, potiskanje, nošenje in pogon nekatere zamenljive opreme, konstruirane za opravljanje kmetijskih ali gozdarskih del, oziroma za vleko kmetijskih ali gozdarskih priklopnih vozil; lahko je prirejen za prevoz tovora v okviru kmetijskih ali gozdarskih del in/ali je lahko opremljen s potniškimi sedeži;
(k) "priklopnik" pomeni vsako vlečeno kmetijsko ali gozdarsko priklopno vozilo, namenjeno predvsem za prevoz tovora in konstruirano za priklop na traktor za kmetijske ali gozdarske namene; v to kategorijo spadajo priklopniki, pri katerih del tovora nosi vlečno vozilo; vsako na traktor pripeto vozilo, ki ima trajno vgrajen delovni pripomoček, se izenači s kmetijskim ali gozdarskim priklopnikom, če je razmerje tehnično dovoljene mase in mase tega neobremenjenega vozila enako ali večje od 3,0 in če to vozilo ni bilo konstruirano za obdelavo materiala;
(l) "zamenljivi vlečeni stroj" pomeni vsako napravo za uporabo v kmetijstvu ali gozdarstvu, ki je konstruirana za vleko s traktorjem ter spremeni ali dopolni njegovo delovanje; lahko vključuje nakladalno ploščad, konstruirano in izdelano za prevoz orodja in naprav, potrebnih za opravljanje teh nalog, ter za začasno hranjenje materiala, izdelanega ali potrebnega pri delu; vsako vozilo, namenjeno za vleko s traktorjem in s trajno vgrajenim delovnim pripomočkom ali konstruirano za obdelavo materiala, se šteje za zamenljivi vlečeni stroj, če je razmerje med tehnično dovoljeno maso in maso tega neobremenjenega vozila manjše od 3,0;
(m) "sistem" pomeni sklop naprav, ki medsebojno povezane opravljajo določeno funkcijo na vozilu;
(n) "sestavni del" pomeni napravo, ki naj bi postala del vozila in je lahko homologirana neodvisno od vozila;
(o) "samostojna tehnična enota" pomeni napravo, ki naj bi postala del vozila in je lahko homologirana ločeno, toda samo v povezavi z enim ali več določenimi tipi vozil;
(p) "proizvajalec" je fizična ali pravna oseba, ki je odgovorna ES-homologacijskemu organu za vse vidike homologacijskega postopka in za zagotavljanje skladnosti proizvodnje ne glede na to, ali je neposredno vključena v vse stopnje izdelave vozila, sistema, sestavnega dela ali samostojne tehnične enote; za proizvajalca se štejejo tudi naslednje osebe:
(i) vsaka fizična ali pravna oseba, ki za lastno uporabo konstruira, je konstruirala, izdela ali je izdelala vozilo, sistem, sestavni del ali samostojno tehnično enoto;
(ii) vsaka fizična ali pravna oseba, ki je odgovorna za skladnost vozila, sistema, sestavnega dela ali samostojne tehnične enote s to direktivo ob njihovem dajanju na trg ali ob začetku uporabe;
Pooblaščeni zastopnik proizvajalca je fizična ali pravna oseba s sedežem v Skupnosti, ki je dobila ustrezno pooblastilo od proizvajalca, da ga zastopa pri homologacijskem organu in deluje v njegovem imenu na področju te direktive.
Kjer se nadaljnje besedilo sklicuje na "proizvajalca", je treba to razumeti kot proizvajalca ali njegovega pooblaščenega zastopnika.
(q) "začetek uporabe" pomeni prvo uporabo za predvideni namen znotraj Skupnosti vsakega vozila, ki pred prvo uporabo ne zahteva nobene namestitve ali nastavitve s strani proizvajalca ali od njega določene tretje osebe; kot datum začetka uporabe se šteje datum registracije ali dajanja na trg;
(r) "ES-homologacijski organ" je pristojni organ v državi članici, odgovoren za vsa vprašanja, povezana s homologacijo določenega tipa vozila, sistema, sestavnega dela ali samostojne tehnične enote, ki izdaja in, kadar je to primerno, preklicuje ES-homologacije vozil, deluje kot kontaktna točka v stikih z ES-homologacijskimi organi drugih držav članic in preverja ukrepe, ki jih sprejme proizvajalec za zagotavljanje skladnosti proizvodnje;
(s) "tehnična služba" je pravna ali fizična oseba, imenovana kot preskuševalni laboratorij za izvajanje preskusov ali kontrol v imenu ES-homologacijskega organa v državi članici; to funkcijo lahko opravlja ES-homologacijski organ tudi sam;
(t) "posamične direktive" so direktive, navedene v Prilogi II, poglavje B;
(u) "certifikat o ES-homologaciji" je dokument z vsebino, navedeno v Prilogi II, poglavje C, ali v ustrezni prilogi k posamični direktivi, kjer so določeni podatki, ki jih mora predložiti ES-homologacijski organ;
(v) "opisni list" je dokument z vsebino, navedeno v Prilogi I ali v ustrezni prilogi posamične direktive, ki določa, katere podatke mora navesti vložnik;
(w) "opisna mapa" je celotna mapa, ki vsebuje zlasti podatke, risbe in fotografije, navedene v Prilogi I, ki jih tehnični službi ali ES-homologacijskemu organu predloži vložnik, kakor je to določeno v opisnem listu, predvidenem v posamični direktivi ali v tej direktivi;
(x) "opisna dokumentacija" je opisna mapa z dodanimi poročili o preskusih ali drugimi dokumenti, ki jih je tehnična služba ali ES-homologacijski organ dodal opisni mapi pri opravljanju svojega dela;
(y) "seznam opisne dokumentacije" je dokument, v katerem je našteta vsebina opisne dokumentacije z ustrezno oštevilčenimi ali tako označenimi stranmi, da je mogoča nedvoumna identifikacija posameznih strani;
(z) "potrdilo o skladnosti" je dokument, opredeljen v Prilogi III, ki ga izda proizvajalec in z njim potrdi, da neko vozilo, homologirano po tej direktivi, izpolnjuje zahteve vseh ustreznih predpisov, veljavnih v času, ko je bilo proizvedeno, in se lahko registrira ali začne uporabljati v vseh državah članicah brez kakršnih koli nadaljnjih pregledov.
Člen 3
Vloga za podelitev ES-homologacije
1. Vlogo za podelitev ES-homologacije za vozilo mora homologacijskemu organu države članice predložiti proizvajalec. Proizvajalec mora vlogi priložiti opisno mapo s podatki, navedenimi v Prilogi I.
Pri ES-homologaciji za sisteme, sestavne dele in samostojne tehnične enote mora biti ES-homologacijskemu organu na voljo tudi opisna mapa vse do odločitve o podelitvi ali zavrnitvi ES-homologacije.
2. Pri večstopenjski ES-homologaciji morajo vlogi za podelitev ES-homologacije priloženi podatki vsebovati:
(a) na prvi stopnji: tiste dele opisne mape in certifikata o ES-homologaciji, potrebne za dokončano vozilo, ki so pomembni za stopnjo izdelave osnovnega vozila;
(b) na drugi in naslednjih stopnjah: tiste dele opisne mape in certifikata o ES-homologaciji, ki so pomembni za trenutno stopnjo dodelave, in kopijo certifikata o ES-homologaciji nedodelanega vozila, izdanega za prejšnjo stopnjo dodelave; poleg tega mora proizvajalec predložiti podroben seznam sprememb in dodatkov, ki jih je naredil na nedodelanem vozilu.
3. Vlogo za podelitev ES-homologacije za sistem, sestavni del ali samostojno tehnično enoto mora ES-homologacijskemu organu države članice predložiti proizvajalec. Vlogi mora priložiti opisno mapo, kakor je predpisano v posamični direktivi.
4. Vloge za podelitev ES-homologacije za tip vozila, sistema, sestavnega dela ali samostojne tehnične enote se lahko predložijo samo eni državi članici. Za vsak tip, ki mu je treba podeliti homologacijo, je treba predložiti posebno vlogo.
Člen 4
Postopek za podelitev ES-homologacije
1. Vsaka država članica podeli:
(a) ES-homologacijo vozila tipom vozil, ki so skladni s podatki v opisni mapi in skladno z njihovo kategorijo izpolnjujejo tehnične zahteve vseh posamičnih direktiv, kakor so navedene v Prilogi II, poglavje B;
(b) večstopenjsko ES-homologacijo vozila tipom osnovnih, nedodelanih ali dodelanih vozil, ki so skladni s podatki v opisni mapi in izpolnjujejo tehnične zahteve vseh posamičnih direktiv, kakor so navedene v Prilogi II, Poglavje B;
(c) ES-homologacijo sistema, sestavnega dela ali samostojne tehnične enote vsem njihovim tipom, ki so skladni s podatki v opisni mapi in izpolnjujejo tehnične zahteve vseh ustreznih posamičnih direktiv, navedenih v Prilogi II, poglavje B.
Kadar sistem, sestavni del ali samostojna tehnična enota, ki je predmet homologacije, opravlja svojo funkcijo ali ima določeno lastnost le v povezavi z drugimi deli vozila in je zato skladnost z eno ali več zahtevami mogoče preverjati samo, če sistem, sestavni del ali samostojna tehnična enota, ki jo je treba homologirati, deluje v povezavi z drugimi deli vozila (dejanskimi ali simuliranimi), je treba obseg ES-homologacije sistema, sestavnega dela ali samostojne tehnične enote ustrezno omejiti.
V takem primeru je treba v certifikatu o ES-homologaciji za tak sistem, sestavni del ali samostojno tehnično enoto navesti omejitve pri uporabi in pogoje za vgradnjo. Upoštevanje teh omejitev in pogojev je treba preveriti ob ES-homologaciji vozila.
2. Če država članica meni, da vozilo, sistem, sestavni del ali samostojna tehnična enota kljub skladnosti z določbami prvega odstavka predstavlja resno tveganje za varnost na cesti, okolje ali varnost pri delu, lahko zavrne podelitev ES-homologacije. O tem mora takoj obvestiti druge države članice in Komisijo ter pri tem navesti razloge za svojo odločitev.
3. Homologacijski organ vsake države članice pošlje v enem mesecu homologacijskim organom drugih držav članic en izvod certifikata o ES-homologaciji s prilogami, določenimi v Prilogi II, poglavje C, za vsak tip vozila, za katerega je bila homologacija podeljena, zavrnjena ali preklicana.
4. ES-homologacijski organ vsake države članice mesečno pošilja ES-homologacijskim organom drugih držav članic seznam s podatki, prikazanimi v Prilogi VI, ES-certifikatov za sisteme, sestavne dele ali samostojne tehnične enote, ki jih je v zadevnem mesecu podelil, zavrnil ali preklical.
Ob prejemu prošnje ES-homologacijskega organa druge države članice ta homologacijski organ nemudoma pošlje kopijo certifikata o ES-homologaciji zadevnega sistema, sestavnega dela ali samostojne tehnične enote in/ali opisne dokumentacije za vsak tip sistema, sestavnega dela ali samostojne tehnične enote, za katerega je bila ES-homologacija podeljena, zavrnjena ali preklicana.
Člen 5
Spremembe ES-homologacij
1. Država članica, ki je podelila ES-homologacijo, sprejme potrebne ukrepe, s katerimi zagotovi, da bo obveščena o vseh spremembah podatkov v opisni dokumentaciji.
2. Vloga za spremembo ES-homologacije se vloži le pri državi članici, ki je podelila prvotno ES-homologacijo.
3. Ob spremembah podatkov v opisni dokumentaciji ES-homologacije izda ES-homologacijski organ države članice, ki je podelil prvotno ES-homologacijo, ustrezno popravljene strani opisne dokumentacije tako, da na vsaki popravljeni strani jasno označi naravo spremembe in datum ponovne izdaje.
Da je ta zahteva izpolnjena, se šteje tudi, če se izda konsolidirana, dopolnjena različica opisne dokumentacije s podrobnim opisom spremembe.
4. Vedno, kadar se izdajo popravljene strani ali konsolidirana, dopolnjena različica opisne dokumentacije, je treba popraviti tudi seznam opisne dokumentacije, ki je priložen certifikatu o ES-homologaciji, tako, da so navedeni zadnji datumi popravkov ali datum konsolidirane, dopolnjene različice.
5. Sprememba se šteje za "razširitev" in homologacijski organ države članice, ki je podelil prvotno ES-homologacijo, izda popravljen certifikat o ES-homologaciji, označen s številko razširitve, v katerem sta jasno navedena razlog razširitve in datum popravljene izdaje v naslednjih primerih:
(a) če so potrebni dodatni pregledi;
(b) če je spremenjen katerikoli podatek v certifikatu o ES-homologaciji, razen v prilogah;
(c) če so se po datumu, ki je naveden v certifikatu o ES-homologaciji, spremenile zahteve katere koli posamične direktive glede datuma, od katerega se lahko prepove začetek uporabe vozila.
6. Če ES-homologacijski organ v državi članici, ki je podelila prvotno ES-homologacijo, ugotovi, da so zaradi spremembe opisne dokumentacije potrebni dodatni pregledi ali novi preskusi, mora o tem obvestiti proizvajalca, dokumente iz odstavkov 3, 4 in 5 pa sme izdati šele po uspešno opravljenih preskusih ali pregledih.
Člen 6
Potrdilo o skladnosti in oznaka ES-homologacije
1. Proizvajalec kot imetnik certifikata o ES-homologaciji vozila izda potrdilo o skladnosti.
To potrdilo, katerega vzorci so prikazani v Prilogi III, mora biti priloženo vsakemu vozilu, dokončanemu ali nedodelanemu, ki je bilo izdelano skladno s homologiranim tipom vozila.
2. Države članice lahko zaradi obdavčenja ali registracije vozil potem, ko vsaj tri mesece vnaprej obvestijo Komisijo in druge države članice, zahtevajo, da se podatki, ki niso navedeni v Prilogi III, dodajo potrdilu o skladnosti, če so ti podatki izrecno navedeni v opisni dokumentaciji oziroma jih je mogoče iz nje na preprost način izračunati.
3. Proizvajalec kot imetnik certifikata o ES-homologaciji sistema, sestavnega dela ali samostojne tehnične enote mora označiti vsak sestavni del ali samostojno tehnično enoto, proizvedeno skladno s homologiranim tipom, z blagovno znamko ali znamko, s trgovsko oznako in/ali s homologacijskim znakom ali številko, če posamična direktiva to zahteva.
4. Proizvajalec kot imetnik certifikata o ES-homologaciji, ki skladno s členom 4(1)(c) vključuje omejitve glede uporabe sistema, sestavnega dela ali samostojne tehnične enote, dostavi skupaj z vsakim sistemom, sestavnim delom ali samostojno tehnično enoto podatke o teh omejitvah in navede pogoje za njihovo vgradnjo.
Člen 7
Registracija, prodaja in začetek uporabe vozil
1. Vsaka država članica registrira, dovoli prodajo ali začetek uporabe novih homologiranih vozil glede na njihovo konstrukcijo in delovanje izključno samo, kadar jim je priloženo veljavno potrdilo o skladnosti.
Vsaka država članica dovoli prodajo nedodelanih vozil, vendar lahko zavrne njihovo trajno registracijo in začetek uporabe, dokler niso dodelana.
2. Vsaka država članica dovoli prodajo ali začetek uporabe sistemov, sestavnih delov ali samostojnih tehničnih enot izključno samo, kadar so ti sistemi, sestavni deli ali samostojne tehnične enote skladne z zahtevami ustreznih posamičnih direktiv in z zahtevami, navedenimi v členu 6(3).
Člen 8
Izjeme
1. Zahteve člena 7(1) ne veljajo za vozila, namenjena uporabi v vojaških enotah, civilni zaščiti, gasilskih enotah in enotah za ohranjanje javnega reda in miru, ter za vozila, homologirana skladno z drugim odstavkom tega člena.
2. Vsaka država članica lahko na prošnjo proizvajalca izvzame vozila, navedena v členih 9, 10 in 11, od ene ali več določb ene ali več posamičnih direktiv.
Vsako leto države članice pošljejo Komisiji in drugim državam članicam seznam odobrenih izjem.
Člen 9
Vozila, izdelana v majhnih serijah
Pri vozilih, izdelanih v majhnih serijah, število vozil, registriranih, prodanih ali vključenih v uporabo na leto v vsaki državi članici, ne sme presegati največjega števila enot, navedenega v Prilogi V, oddelek A.
Vsako leto države članice pošljejo Komisiji seznam ES-homologacij takih vozil. Država članica, ki podeli tako ES-homologacijo, pošlje homologacijskim organom držav članic, ki jih določi proizvajalec, en izvod opisne dokumentacije in certifikata o ES-homologaciji ter vseh njegovih prilog, pri tem pa navede naravo odobrenih izjem. V roku treh mesecev te države članice odločijo, ali sprejmejo ES-homologacijo za vozila, ki bodo registrirana na njenem ozemlju, in za kakšno število vozil.
Člen 10
Vozila zaključka serije
1. Pri vozilih zaključka serije lahko države članice na zahtevo proizvajalca v okviru količinskih omejitev iz Priloge V, oddelek B, za omejeno obdobje, določeno v tretjem pododstavku, registrirajo in dovolijo prodajo ali začetek uporabe novih vozil, skladnih tipu vozila, katerega homologacija ni več veljavna.
Ta pododstavek velja samo za vozila, ki:
(a) so na ozemlju Skupnosti in
(b) jim je priloženo veljavno potrdilo o skladnosti, izdano še v času veljavnosti ES-homologacije zadevnega vozila, ki pa ni bilo registrirano ali dano v uporabo pred potekom veljavnosti zadevne homologacije.
Ta možnost je omejena na obdobje 24 mesecev za dokončana vozila in na 30 mesecev za vozila, dodelana po datumu prenehanja veljavnosti ES-homologacije.
2. Da se lahko prvi odstavek uporabi za enega ali več tipov vozil določene kategorije, mora proizvajalec vložiti prošnjo pri pristojnem organu vsake države članice, ki jo zadeva začetek uporabe tega tipa vozil. V prošnji morajo biti navedeni tehnični in/ali gospodarski razlogi, na katerih temelji.
V roku treh mesecev te države članice odločijo, ali bodo odobrile registracijo zadevnega tipa vozil na svojem ozemlju in za kolikšno število vozil.
Država članica, na katere ozemlju bodo ti tipi vozil dani v uporabo, mora zagotoviti, da proizvajalec upošteva določbe Priloge V, oddelek B.
Člen 11
Neskladnost vozil, sistemov, sestavnih delov ali samostojnih tehničnih enot
Za vozila, sisteme, sestavne dele ali samostojne tehnične enote, konstruirane po tehnologijah ali načelih, ki so neskladna z eno ali več zahtevami ene ali več posamičnih direktiv:
(a) lahko država članica podeli začasno ES-homologacijo. V takem primeru mora ta država članica v enem mesecu poslati en izvod certifikata o ES-homologaciji in njegovih prilog homologacijskim organom drugih držav članic in Komisiji. Hkrati pošlje Komisiji zahtevo za izdajo dovoljenja za podelitev ES-homologacije v skladu s to direktivo.
Zahtevi mora biti priložena dokumentacija z naslednjimi podatki:
(i) razlogi, zaradi katerih zadevne tehnologije ali načela preprečujejo vozilu, sistemu, sestavnemu delu ali samostojni tehnični enoti, da bi bila skladna z zahtevami ene ali več ustreznih posamičnih direktiv;
(ii) opis področij varnosti, varstva okolja ali varnosti pri delu, ki jih to odstopanje zadeva, ter sprejete ukrepe;
(iii) opis preskusov in njihove rezultate, ki kažejo vsaj enako raven varnosti, varstva okolja in varnosti pri delu, kakor jih določajo zahteve ene ali več ustreznih posamičnih direktiv;
(b) v treh mesecih po prejemu popolne dokumentacije Komisija predloži predlog odločbe odboru, navedenemu v členu 20(1). Skladno s postopkom iz člena 20(2) Komisija odloči, ali bo državi članici odobrila podelitev ES-homologacije na podlagi te direktive.
Samo zahtevo za izdajo in predlog odločbe je treba poslati državam članicam v njihovem nacionalnem jeziku;
(c) če je zahtevi odobreno, lahko država članica podeli ES-homologacijo po tej direktivi. V tem primeru mora biti v odločbi navedeno, ali je treba določiti omejitve veljavnosti takih ES-homologacij. Veljavnost ES-homologacije nikakor ne sme biti krajša od 36 mesecev;
(d) če so bile posamične direktive prilagojene tehničnemu napredku tako, da so tipi vozil, sistemov, sestavnih delov ali samostojnih tehničnih enot, homologiranih po tem členu, skladni s spremenjenimi direktivami, države članice spremenijo te ES-homologacije v ES-homologacije, ki so skladne s to direktivo, ob upoštevanju časa, potrebnega za spremembe sestavnih delov ali samostojnih tehničnih enot, zlasti za odpravo sklicevanja na omejitve ali izjeme;
(e) če niso bili sprejeti ukrepi za prilagoditev nekaterih posamičnih direktiv, se na zahtevo države članice, ki je podelila ES-homologacijo, veljavnost ES-homologacij, podeljenih na podlagi tega člena, lahko podaljša z drugo odločbo Komisije;
(f) izjema, ki je prvič odobrena na podlagi tega člena, se lahko uporablja kot sklicevanje za nadaljnje, istovetne zahteve pri odboru, navedenem v členu 20(1).
Člen 12
Enakovrednost
1. Svet lahko v okviru večstranskih ali dvostranskih sporazumov med Skupnostjo in tretjimi državami na predlog Komisije s kvalificirano večino prizna enakovrednost pogojev ali določb za ES-homologacijo vozil, sistemov, sestavnih delov ali samostojnih tehničnih enot, ki jih določajo ta direktiva in posamične direktive, ter postopkov, ki jih določajo mednarodni predpisi ali predpisi tretjih držav.
2. Prizna se enakovrednost ES-homologacij, izdanih na podlagi posamičnih direktiv o motornih vozilih, kakor je določeno v Direktivi 70/156/ES in navedeno v Prilogi II, poglavje B, del II-A, k tej direktivi.
3. Prizna se enakovrednost homologacij, izdanih na podlagi pravilnikov ZN/ECE, navedenih v Prilogi k Revidiranemu sporazumu iz leta 1958 in naštetih v Prilogi II, poglavje B, del II-B, k tej direktivi.
4. Kot alternativa poročilom o preskusih, izdelanim na podlagi posamičnih direktiv, se prizna enakovrednost poročil o preskusih, izdanih na podlagi standardiziranih kodeksov OECD, navedenih v Prilogi II, poglavje B, del II-C, k tej direktivi.
Člen 13
Ukrepi za zagotavljanje skladnosti proizvodnje
1. Država članica, ki podeli ES-homologacijo, sprejme ukrepe, navedene v Prilogi IV, v zvezi s to homologacijo, po potrebi tudi v sodelovanju z ES-homologacijskimi organi drugih držav članic, da zagotovi, da proizvodni postopki za vozila, sisteme, sestavne dele ali samostojne tehnične enote zagotavljajo skladnost le-teh s homologiranim tipom.
2. Država članica, ki je podelila ES-homologacijo, sprejme ukrepe, navedene v Prilogi IV, v zvezi s to homologacijo, po potrebi tudi v sodelovanju z ES-homologacijskimi organi drugih držav članic, za zagotovitev, da ukrepi iz prvega odstavka ostajajo ustrezni in je proizvodnja vozil, sistemov, sestavnih delov ali samostojnih tehničnih enot še vedno skladna s homologiranim tipom.
Preverjanje skladnosti izdelkov s homologiranim tipom je omejeno na postopke, določene v točki 2 Priloge IV.
Člen 14
Obveznost obveščanja
Pristojni ES-homologacijski organi držav članic se med seboj v enem mesecu obvestijo o preklicu ES-homologacije in o razlogih za takšen ukrep.
Člen 15
Zaščitne določbe
1. Če država članica ugotovi, da vozila, sistemi, sestavni deli ali samostojne tehnične enote določenega tipa, ki imajo priloženo veljavno potrdilo o skladnosti ali imajo ustrezne oznake, predstavljajo resno nevarnost za varnost na cesti ali za varnost pri delu, lahko za obdobje največ šestih mesecev zavrne registracijo takih vozil ali prepove prodajo ali začetek uporabe takih vozil, sistemov, sestavnih delov ali samostojnih tehničnih enot na svojem ozemlju.
O tem takoj obvesti druge države članice in Komisijo ter navede razloge, na katerih temelji njena odločitev.
2. V situacijah, navedenih v prvem odstavku, se mora Komisija čimprej posvetovati s prizadetimi strankami.
Če Komisija po teh posvetih sklene:
(a) da je ukrep upravičen, takoj obvesti državo članico, ki je dala pobudo za ukrep, ter druge države članice;
(b) da ukrep ni upravičen, takoj obvesti državo članico, ki je dala pobudo za ukrep, ter proizvajalca.
Če je odločba, opisana v prvem odstavku, upravičena zaradi pravne praznine v eni izmed posamičnih direktiv, se sklep, da se ohrani njena uporaba, sprejme po postopku, predvidenem v členu 20(2).
Člen 16
Neskladnost s homologiranim tipom
1. Neskladnost s homologiranim tipom obstaja takrat, kadar so ugotovljena odstopanja od podatkov v certifikatu o ES-homologaciji in/ali opisni dokumentaciji in kadar teh odstopanj ni po členu 5(3) odobrila država članica, ki je podelila ES-homologacijo.
Šteje se, da vozilo ni v neskladju s homologiranim tipom, če so odstopanja v mejah, dovoljenih v posamičnih direktivah.
2. Če država članica, ki je podelila ES-homologacijo, meni, da vozila, sistemi, sestavni deli ali samostojne tehnične enote s priloženim potrdilom o skladnosti ali označene z oznako ES-homologacije, niso skladne s tipom, ki mu je podelila homologacijo, sprejme potrebne ukrepe, da se proizvodnja vozil, sistemov, sestavnih delov ali samostojnih tehničnih enot uskladi s homologiranim tipom.
ES-homologacijski organ te države članice obvesti homologacijske organe drugih držav članic in Komisijo o sprejetih ukrepih, ki lahko vključujejo tudi preklic ES-homologacije.
3. Homologacijski organ, pristojen za ES-homologacijo vozila, zahteva od države članice, ki je podelila ES-homologacijo zadevnemu sistemu, sestavnemu delu, samostojni tehnični enoti ali nedodelanemu vozilu, da sprejme potrebne ukrepe za zagotovitev, da bodo vozila v proizvodnji skladna s homologiranim tipom, v primeru:
(a) ES-homologacije vozila, kadar do neskladnosti vozila pride izključno zaradi neskladnosti sistema, sestavnega dela ali samostojne tehnične enote, ali
(b) večstopenjske ES-homologacije, kadar do neskladnosti dodelanega vozila pride izključno zaradi neskladnosti sistema, sestavnega dela ali samostojne tehnične enote, ki je del nedodelanega vozila, ali neskladnosti nedodelanega vozila samega.
O tem takoj obvesti Komisijo, pri tem pa veljajo določbe drugega odstavka.
Člen 17
Preverjanje neskladnosti
Če država članica ugotovi, da vozila, sistemi, sestavni deli ali samostojne tehnične enote, ki imajo priloženo ES-potrdilo o skladnosti ali nosijo oznako ES-homologacije, niso skladne s homologiranim tipom, lahko od države članice, ki je podelila ES-homologacijo, zahteva, da preveri, ali so vozila, sistemi, sestavni deli ali samostojne tehnične enote v proizvodnji skladne s homologiranim tipom.
To preverjanje je treba opraviti čimprej oziroma najpozneje v šestih mesecih od datuma zahteve.
Člen 18
Obveščanje o odločitvah in možnih pravnih sredstvih
Ob vseh odločitvah na podlagi določb, sprejetih ob uresničevanju te direktive, ki zavračajo ali preklicujejo ES-homologacijo oziroma zavračajo registracijo vozila ali prepovedujejo začetek uporabe ali prodajo, morajo biti navedeni razlogi, na katerih temeljijo.
Vse take odločitve je treba sporočiti zadevnim strankam in jih hkrati obvestiti o pravnih sredstvih, ki so jim na voljo po veljavnih zakonih držav članic, ter o časovnih omejitvah, veljavnih za ta sredstva.
Člen 19
Spremembe prilog k tej direktivi ali posamičnih direktiv
1. Ukrepi, potrebni za uresničevanje te direktive na spodaj navedenih področjih, se sprejmejo po postopku, predvidenem v členu 20(2):
(a) spremembe, potrebne za prilagoditev prilog k tej direktivi, ali
(b) spremembe, potrebne za prilagoditev določb posamičnih direktiv, ali
(c) uvedba določb o ES-homologaciji samostojnih tehničnih enot v posamične direktive.
2. Pri uvedbi novih predpisov ali sprememb obstoječih predpisov, ki jih je sprejela Skupnost, na podlagi Sklepa 97/836/ES, Komisija ustrezno prilagodi priloge k tej direktivi po postopku, določenem v členu 20(2).
Člen 20
Odbor
1. Komisiji pomaga odbor.
2. Pri sklicevanju na ta odstavek veljata člena 5 in 7 Sklepa 1999/468/ES ob upoštevanju določb člena 8 navedenega sklepa.
Obdobje, določeno v členu 5(6) Sklepa 1999/468/ES, je tri mesece.
3. Odbor sprejme poslovnik.
Člen 21
Priglasitev ES-homologacijskih organov in tehničnih služb
1. Države članice priglasijo Komisiji in drugim državam članicam imena in naslove:
(a) ES-homologacijskih organov in po potrebi tudi strokovna področja, za katera so pristojni, in
(b) tehničnih služb, ki so jih imenovale, z navedbo strokovnih področij preskušanja, za katera so bile posamezne službe imenovane.
Priglašene tehnične službe morajo ustrezati harmoniziranim standardom o delovanju preskuševalnih laboratorijev (EN-ISO/IEC 17025:2000) pod naslednjimi pogoji:
(i) proizvajalec je lahko imenovan kot tehnična služba le, če je izrecno tako predvideno v posamičnih direktivah ali v drugih predpisih;
(ii) dovoljena je uporaba tuje opreme pri tehnični službi, če se s tem strinja ES-homologacijski organ.
2. Šteje se, da priglašena tehnična služba izpolnjuje zahteve harmoniziranega standarda, navedenega v odstavku 1(b).
Vendar lahko Komisija po potrebi od držav članic zahteva potrebna dokazila.
3. Službe v tretjih državah je mogoče priglasiti kot imenovane tehnične službe samo v okviru dvostranskih ali večstranskih sporazumov med Skupnostjo in tretjo državo.
Člen 22
Izvajanje
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. decembra 2004. O tem takoj obvestijo Komisijo.
Te predpise uporabljajo od 1. julija 2005.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 23
Izvajanje ukrepov za ES-homologacijo
1. Pri vozilih kategorij T1, T2 in T3 države članice uporabljajo to direktivo:
(a) od 1. julija 2005 za nove tipe vozil;
(b) od 1. julija 2009 za vsa nova vozila, dana v uporabo.
2. Po sprejetju vseh posamičnih direktiv za vozila ene izmed kategorij, ki niso navedene v prvem odstavku, v smislu Priloge II države članice uporabljajo to direktivo, kakor sledi:
(a) za nove tipe vozil tri leta od datuma začetka veljavnosti zadnje posamične direktive, ki jo je še treba sprejeti;
(b) za vsa vozila šest let od datuma začetka veljavnosti zadnje posamične direktive, ki jo je še treba sprejeti.
Člen 24
Razveljavitev
1. Direktiva 74/150/EGS se razveljavi s 1. julijem 2005.
2. Sklicevanje na Direktivo 74/150/EGS se razlaga kot sklicevanje na to direktivo in se bere skladno s tabelo ujemanja, navedeno v Prilogi VIII k tej direktivi.
Člen 25
Začetek veljavnosti
Ta direktiva začne veljati z dnevom objave v Uradnem listu Evropskih skupnosti.
Člen 26
Naslovniki
Ta direktiva je naslovljena na države članice.
V Bruslju, 26. maja 2003

Labels: 7
8
6